Document ID: 32005D0469

KOMISJONI OTSUS,
24. juuni 2005,
millega kolmandat korda muudetakse otsust 2004/614/EÜ Lõuna-Aafrika Vabariigis esineva lindude gripiga seotud kaitsemeetmete kohaldamisaja suhtes
(teatavaks tehtud numbri K(2005) 1863 all)
(EMPs kohaldatav tekst)
(2005/469/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuli 1991. aasta direktiivi 91/496/EMÜ, millega nähakse ette ühendusse kolmandatest riikidest saabuvate loomade veterinaarkontrolli korraldamise põhimõtted ning muudetakse direktiive 89/662/EMÜ, 90/425/EMÜ ja 90/675/EMÜ, (1) eriti selle artikli 18 lõiget 7,
võttes arvesse nõukogu 18. detsembri 1997. aasta direktiivi 97/78/EÜ, milles sätestatakse kolmandatest riikidest ühendusse toodavate toodete veterinaarkontrolli põhimõtted, (2) eriti selle artikli 22 lõiget 6,
ning arvestades järgmist:
(1)
Komisjon võttis 24. augusti 2004. aasta otsusega 2004/614/EÜ (kaitsemeetmete kohta seoses väga patogeense lindude gripiga Lõuna-Aafrika Vabariigis) (3) vastu kaitsemeetmed seoses Lõuna-Aafrikas silerinnaliste lindude karjades esineva lindude gripiga.
(2)
2004. aasta detsembris sai komisjon Lõuna-Aafrikast teavet, mille kohaselt kõnealuse haiguse olukord silerinnaliste lindude karjades on paranenud. Komisjonil ei olnud siiski võimalik kõnesoleva teabe põhjal järeldada, et haiguse üle on saavutatud tõhus kontroll. Lõuna-Aafrikast ei ole rohkem teavet saadud ja praegune haiguse olukord on ebaselge.
(3)
Seoses sellega on asjakohane pikendada otsuse 2004/614/EÜ kohaldamisaega veel kuue kuu võrra. Kõnealuse otsuse võib siiski enne kuue kuu pikkuse ajavahemiku lõppu läbi vaadata sõltuvalt Lõuna-Aafrika esitatavast lisateabest.
(4)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2004/614/EÜ artiklis 7 asendatakse kuupäev “30. juuni 2005” kuupäevaga “31. detsember 2005”.
Artikkel 2
Käesolev otsus on adresseeritud liikmesriikidele.
Brüssel, 24. juuni 2005

Labels: 17
20
3
6
18